钦定古今图书集成/明伦汇编/官常典/第522卷 > 查剌
## 钦定古今图书集成/明伦汇编/官常典/第522卷 > 查剌

按《元史石抹也先传》：也先子查剌亦善射，袭御史大
夫，领黑军。戊寅，从木华黎攻平阳、太原、隰吉、岢岚、关
西诸郡，下之。遂攻益都，久不下。及降，众欲屠其城，查
剌曰：“杀降不祥，且得空城，将安用之？”由是遂免。己卯，
诏以黑军分屯真定、固安、太原、平阳、隰吉、岢岚诸郡。
及南征，尽以黑军为前列，败金将白撒官奴于河，渡
河再战，尽杀之，长驱破汴京，入自仁和门，收图籍而
还。帝悉以诸军俘获赐黑军。癸巳，从国王塔思征金
帅宣抚万奴于辽东之南京，先登，众军乘之而进，遂
克之，王解锦衣以赐。辛丑，太宗嘉其功，授真定、北京
两路达鲁花赤。癸卯，卒于柳城，年四十四。子库禄满
袭职。